ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ቅልውላው ትግራይ፡ "ንኣኮይ ኣብ ሱዳን ስደተኛ ዝገበረ ኲናት ትግራይ" 3 ታሕሳስ 2020 ምንጪ ስእሊ, Rex Features እቲ ምስ ካልኦት ኣሽሓት ናብ ሱዳን ተሰዲዱ ዘሎ ኣኮይ፡ ነጋዳይን ወናኒ ሰፊሕ ቦታ ሕርሻን እዩ። ካብ ትግራይ፡ ብእግሩን ጀልባን ክሃድም እንከሎ ጫምኡ ስለዝሞሎቖ ጥራሕ እግሩ እዩ ንሱዳን ኣትዩ። ኲናት ክውላዕ'ዩ ዝብል ግምት ኣይነበሮን። ስለዝኾነ ድማ ከምቲ ዓመታዊ ኣብ ፈለማ ወርሒ ሕዳር ዝገብሮ ንበዓልቲ ቤቱን ክልተ ደቁን ኣብ ዓድዋ ገዲፉ ምህርቲ ሰሊጥን መሻላን ክእክብ ናብ ሕርሽኡ ንሑመራ ከይዱ። ምህርቲ ዘራእቱ ኣኪቡ ኣብ ዕዳጋታት ትግራይን ሱዳንን የቕርብ። ግዳይ ኲናት ዝኾነት ማእኸል ኢንቨስትመንት ቀዳማይ ሚንስትር ኣብዪ ነቲ ኣብ ልዕሊ ትግራይ ዝርከብ እዚ ሰሜን መጥቃዕቲ ብምፍጻም "ቀይሕ መስመር ረጊጹ" ዝበሎ ውድብ ህወሓት ኣብ ትግራይ ካብ ዝነበሮ ስልጣን ንምእላይ ወተሃደራዊ ወፍሪ ኣዚዙ። እቲ ወጥሪ ብዝያዳ ዝተኻረረሉ እዋን ከኣ ፌደራላዊ መንግስቲ ንለበዳ ኮሮናቫይረስ ምኽንያት ብምግባር ኣብታ ሃገር ክካየድ ዝነበሮ ምርጫ ክናዋሕ ምስወሰነን ነዚ ዘይተቐበለት ትግራይ ኣብ ወርሒ መስከረም [ጳጉሜን ብኣቆጻጽራ ኢትዮጵያ] ክልላዊ መረጻ ምስኣካየደት'ዩ። ቀዳማይ ሚንስትር ኣብዪ እቲ መረጻ ሕጋውነትን ቅቡልነትን ከምዘይብሉ ብምግላጽ ነቲ ክልላዊ መረጻ ክኹንኖ ከሎ፤ ብወገን መንግስቲ ትግራይ ኣብ ዝወሃቡ መግለጺታት ድማ እቲ ሕጋዊ ዕድመ ስልጣኑ ዘብቅዐ ፌደራላዊ መንግስቲ ኣብ ትግራይ ቅቡልነት ከምዘይህልዎ ይሕብሩ ነይሮም። እቲ ብኣጽዋር ዝተሓገዘ ጎንጺ መንግስታት ፌደራልን ትግራይን ካብ ዝጅመር ሰሙን ኣብ ዝመልኦ ብኣባላት ፍሉይ ሓይልን ምሊሻታትን ክልል ኣምሓራ ዝተሓገዙ ወተሃደራት ኢትዮጵያ ንሑመራ ተቖጻጺሮም። ሑመራ ኣስታት 30 ሽሕ ህዝቢ ከምዝነብረላ ዝግመት ኮይኑ፡ ሓንቲ ካብ ኮሪደራት ኢንቨስትመንት'ያ። ብፍላይ ከም ሰሊጥን ምሸላን ዝበሉ ፍርያት ሕርሻ ሑመራ ናብ ኣሜርካን ቻይናን ዝርከብአን ሃገራት'ዮም ዝልእኹ። እቲ ጎንጺ ኣብዚ ዓመት ከጋጥም ዝተጸበዮ ኣይነበረን። ኣኮይ ከምዝነገረኒ ብሰንኪ እቲ ውግእ ዘራእቲ ነዲዶም'ዮም። እቲ ናቱ ሕርሻ ነዲዱ'ዶ ኣይነደደን ዝብል ግን ዝፈልጦ ነገር የብሉን። ምንጪ ስእሊ, Getty Images "ኣኮይ ብጸልማት ናብ ሱዳን" እቲ ወተሃደራዊ ወፍሪ ዓሌታዊ ጎንጺ ክጓሃሃር ምኽንያት ኮይኑ'ዩ። ንትግራይ ኣብ ቁጽጽር ንምእታው ብዝተኻየደ ኲናት ድማ ብዙሓት ሲቪል ተጋሩን ኣምሓሩን ተቐቲሎም። ክልቲኦም ተቐናቐንቲ ሓይሊታት ግን ንሲቪል ዜጋታት ዒላማ ከምዘይገበሩ ይገልጹ። ኣኮይ ትግራዋይ እዩ፤ ብተጋሩ ዝውነን ንብረት ዝውረረሉን ተጋሩ ዝቕተሉሉን ኩነታት ብስፍሓት ከምዘሎ ይዛረብ። እቶም ንዓመታት ምስኦም ዝሰርሑን ዝነብሩን ዝነበሩ ተወለድቲ ኣምሓራ ሸቃሎ፡ ነቶም ናብ ሑመራ ዝኣተዉ ፍሉይ ሓይልን ሚሊሻን ተጋሩ ኣበይ ከምዝርከቡ ክሕብርዎም እንከለዉ ምስረኣየ ህይወቱ ኣብ ከቢድ ሓደጋ ምውዳቓ ተገንዚቡ። ኣኮይ ካብ ኣንፈት ኤርትራ ከበድቲ ኣጽዋር ይትኮስ ምንባሩ ይዛረብ። መንግስታት ኤርትራን ኢትዮጵያን ግን ኣብቲ ኣንጻር መንግስቲ ትግራይ ዝካየድ ወፍሪ ኤርትራ ኢዳ ከምዘይሓወሰት'ዮም ዝገልጹ። እቲ ንህይወቱ ዝሰግአ ኣኮይ ብለይቲ እዩ ካብ ሑመራ ወጺኡ። ናብ ሩባ ተከዘ ክሳብ ዝበጽሕ ዋላ ሓደ ነገር ከይሓዘ ብእግሩ ተጓዒዙ። ኣብኡ ምስበጽሓ ድማ ብኣማኢት ዝቑጸሩ ተጋሩ ረኺቡ። ናብ ሱዳን ንምስጋር ከኣ ናብተን ጀላቡ እናዘለሉ ደይቦም። ንሱ ናብቲ ብሕቡራት ሃገራት ዝተዳለወ ማእኸል ስደተኛታት ምስ በጽሐ ዕረፍቲ ከምዝረኸበ ይገልጽ። እንተኾነ እቶም ንመጽለሊ ዝተዳለዉ ዳሳት ዝተጨናነቑ ብምዃኖም ኣብ ደገ ክድቅስ ተገዲዱ'ሎ። ብናይ ሱዳን ስልኪ ደዊሉ እዩ ረኺቡኒ። ናይ ዝኾነ ሰብ ሞባይል ከምዝተጠቐመ ድማ ገሊጹለይ። ካብ ኢትዮጵያ ዘምጽኦ መስመር ስልኪ ኣብቲ ማእኸል ስደተኛታት ኣይሰርሕን። ብድሕሪ እቲ ቅድሚ ክልተ ሰሙን ዝገበርናዮ ዕላል ተራኺብና ኣይንፈልጥን። ኣነ'ውን ክረኽቦ እንተፈተንኩ ኣይከኣልኩን። ኣብ ምሉእ ትግራይ ኣገልግሎት ስልኪ ብምቁራጹ ድማ በዓልቲ ገዝኡን ክልተ ደቁን ንሱዳን ከምዝተሰደ ኣይፈለጡን። ኤርትራ ኣብ ውሽጣዊ ግጭት ኢትዮጵያ ኢድ ኣለዋ ድዩ?
